Frodige skove, dejlige strande og brusende bølger. Mandag den 11. september har TV2 Nord Salto premiere på en ny serie, der hedder ”Vores Nordjylland”. Serien, der er produceret af Gaardsmand Film, har 15 afsnit og viser i små billedfortællinger af steder og den smukke natur i vores landsdel. - Nordjylland har så meget at byde på, og det vil vi gerne sætte fokus på med den nye serie, siger Ingrid Buch, der er chefredaktør på TV2 Nord Salto. De små billedfortællinger ligger allerede nu samlet på seriesiden ”Vores Nordjylland”, ligesom de på TV2 Nord Salto vil komme til at ligge som små åndehuller mellem programmerne. Du kan se alle 15 afsnit af serien her . I forbindelse med seriens start vil vi på TV2 Nord også gerne se dine billeder af Nordjylland. Dem kan du vise os på Instagram med hashtagget #voresnordjylland . De bedste bliver delt og vist frem på TV2 Nords egen Instagramside .

Opsummering:
Hvordan ser dit Nordjylland ud, og hvor er dit særlige sted? Det kan du nu dele med resten af Nordjylland, når TV2 Nord sætter fokus på landsdelens særlige steder og smukke natur.